b'\n_START_ARTICLE_\n\xc4\x86ele kula\n_START_PARAGRAPH_\n\xc4\x86ele kula (posrbljen tur\xc5\xa1ki izraz Kelle Kule: stolp iz lobanj) je kostnica v obliki stolpa v Ni\xc5\xa1u. Stolp so zgradili Turki in vanj kot opomin krajevnemu prebivalstvu vzidali lobanje srbskih upornikov, pobitih med prvo srbsko vstajo na \xc4\x8cegru._NEWLINE_Bitka na \xc4\x8cegru je trajala od 19. do 31. maja 1809 in se je kon\xc4\x8dala s porazom Srbov. Ni\xc5\xa1ki Kur\xc5\xa1id pa\xc5\xa1a je glave pora\xc5\xbeencev odrte in naga\xc4\x8dene poslal sultanu v Carigrad, iz lobanj pa ob poti velel sezidati stolp. V stolp pravokotne oblike je bilo na vsaki strani vzidanih 14 vrst s po 17 lobanjami, skupaj torej 952. V zgodnjih 1860. je Mithad pa\xc5\xa1a, takratni vodja ni\xc5\xa1kega pa\xc5\xa1aluka, ukazal stolp poru\xc5\xa1iti, vendar krajevni Turki tega niso dopustili._NEWLINE_Po osvoboditvi izpod tur\xc5\xa1ke nadoblasti je stolp postal simbol srbskega upora. Leta 1892 so okoli stolpa po na\xc4\x8drtih beograjskega arhitekta Leka zgradili kapelo. Do danes se je ohranilo le 58 lobanj; ostale so izdrli in jih pokopali ali so druga\xc4\x8de propadle. Ohranila se je tudi lobanja vodje upora, Stevana Sindjeli\xc4\x87a. Srbske oblasti si prizadevajo za uvrstitev \xc4\x86ele kule na Unescov seznam svetovne dedi\xc5\xa1\xc4\x8dine.'